Konas

Konas – dievas kūrėjas indėnų kečujų, junkų bei uaročirių mitologijoje. Kono tėvu laikyta Saulė.

Tikėta, kad pasaulio pradžioje Konas pirmasis atkeliavęs į šių indėnų žemes. Mitą apie Koną užrašė kronikininkas Agustín de Zárate. Kaip teigiama mite, Konas pasirodęs iš šiaurės.Steele, Richard James (2004). Handbook of Inca Mythology. ABC-CLIO, p. 140. Kono kūnas buvęs be kaulų, šis dievas galėjęs laisvai ir lengvai vaikščioti. Be to, Konas turėjęs galią kada panorėjęs sulyginti kalnus. Taip jis sutrumpindavęs kelią. Teigiama, kad Konas sukūręs žmones, parūpinęs jiems valgyti tinkamų vaisių ir visa, ko reikia gyvenimui. Visgi žmonės užsitraukę Kono rūstybę ir šis jų žemę pavertęs dykuma. Kad žmonės sunkiu darbu galėtų prasimaitinti, Konas palikęs tik upes, kurių vandenį žmonės statydami kanalus turėję nukreipti į dirbamus laukus.

Vėliau iš pietų pasirodęs dievas Pačakamakas ir išvijęs Koną. Jo sukurtuosius žmones Pačakamakas pavertęs įvairiais gyvūnais (pumomis, lapėmis, beždžionėmis, papūgomis) ir sukūręs naują žmonių kartą bei valgomuosius augalus.

XX a. pr. užrašytas pasakojimas apie dievą Vakoną (Wakon), kuris taip pat kovojęs su Pačakamaku.

 Šaltiniai 

Kategorija:Amerikos tautų mitologija